Suid-Kaapse damme nog voller ná reën | Netwerk24
Suid-Kaapse damme nog voller ná reën
Deur Jackie Kruger 30 Januarie 2020 18:10
Die Raubenheimerdam in Oudtshoorn se vlak was Woensdag op 53,54% nadat dit onlangs nog minder as 40% vol was.
Die damme van ander dorpe in die Suid-Kaap is ook voller ná onlangse goeie neerslae.
Die Tuinroetedam in George. Foto: Verskaf
In die Hessequa-distrik het damvlakke met sowat 10% gestyg, volgens die Hessequa-munisipaliteit.
Die Korentepoortdam is 57% vol teenoor 51% op 20 Januarie, die Duivenhoksdam 100%, die Olive Grovedam 67% en die Jongensfonteindam 100% – 135 mm reën het tot dusver vandeesmaand in die distrik geval.
Volgens die munisipaliteit gaan die Hessequa-streek steeds gebuk onder baie droë toestande en is die droogte nog ver van verby. Die streek is ook baie afhanklik van ondergrondse bronne en hoewel damvlakke gestyg het, is vlak 3-waterbeperkings steeds van krag in Albertinia, Riversdal, Heidelberg en Slangrivier. Vlak 2-waterbeperkings geld in Gouritsmond, Stilbaai, Melkhoutfontein, Jongensfontein en Witsand. Die publiek word steeds daarop gewys dat hulle water spaarsamig moet gebruik.
Die Tuinroetedam in George se vlak was Woensdag 99,48% (voorheen 91%) maar vlak 2-waterbeperkings geld steeds.
Volgens inligting van die Mosselbaai-munisipaliteit was die Wolwedansdam Dinsdag 66,72% vol. Vlak 1-waterbeperkings geld in Mosselbaai, waarkragtens inwoners versoek word om vrywillig 10% van hul normale waterverbruik te bespaar. Tuiniers mag weer tuinslange of outomatiese besproeiingstelsels gebruik om tuine nat te lei.
Indien damvlakke egter tot onder 60% val, kan strenger waterbeperkings weer ingestel word.
Meer oor: Raubenheimerdam | Oudtshoorn | Damvlakke | Reën
Damvlakke in Karoo, Suid-Kaap styg ná goeie reën